ดีเดย์ก.ย.นี้ออกเกณฑ์ใหม่ห้ามขายประกัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — เริ่มบังคับใช้เกณฑ์ใหม่คุมเข้มบริษัทประกัน ก.ย.นี้
น.ส.ชำเลือง ชาติสุวรรณ รองเลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คณะกรรมการ คปภ. เห็นชอบกับมาตรการป้องปราบปัญหาของบริษัทประกันภัยตามที่ คปภ.เสนอ โดยให้มีผลบังคับใช้ตั้งแต่เดือน ก.ย.นี้ เป็นต้นไป เพื่อป้องปราบการเกิดปัญหาในบริษัทประกันภัย ไม่ว่าจะเป็นในเรื่องของปัญหาการดำรงเงินกองทุนไม่ครบถ้วนตามกฎหมาย ปัญหาสภาพคล่อง หรือปัญหาการร้องเรียนการจ่ายค่าสินไหมทดแทน 
ทั้งนี้ หากบริษัทถูกคำสั่ง “ห้ามขยายธุรกิจ” จะมีผลในทันทีที่ คปภ. แจ้งคำสั่งดังกล่าว และบริษัทจะต้องดำเนินการแก้ไขปัญหาให้เสร็จภายในเวลาที่กำหนด ซึ่งเมื่อบริษัทแก้ไขสภาพปัญหาเรียบร้อยแล้วต้องแจ้ง คปภ.รับทราบ และเมื่อคณะกรรมการ คปภ.พิจารณาเห็นว่าบริษัทแก้ไขปัญหาได้แล้วจึงจะสั่งยกเลิกคำสั่ง “ห้ามขยายธุรกิจ” บริษัทจึงกลับมาดำเนินการตามปกติได้ เป็นการเสริมจากมาตรการระบบสัญญาณเตือนภัยล่วงหน้าที่ คปภ.ใช้อยู่ในปัจจุบัน คือ ระบบสัญญาณเตือนภัยล่วงหน้า และมาตรการที่เสนอใช้ครั้งนี้มีวัตถุประสงค์ เพื่อยกระดับการบริการให้แก่ผู้เอาประกันภัย และความมั่นคงของบริษัทขึ้น ที่จะทำให้ประชาชนเชื่อถือศรัทธาในธุรกิจประกันภัยต่อไป
สำหรับมาตรการที่ดำเนินการ ประกอบด้วย การสั่งห้ามมิให้บริษัทที่มีฐานะหรือการดำเนินการที่อาจทำให้ประชาชนหรือผู้เอาประกันภัยได้รับความเสียหาย “ขยายธุรกิจ” ได้แก่ ห้ามออกกรมธรรม์ใหม่ หรือขยายความคุ้มครองตามกรมธรรม์เดิม ห้ามแต่งตั้งตัวแทน นายหน้า เพิ่มเติม ห้ามลงทุนบางประเภทที่เป็นการเพิ่มความเสี่ยงของบริษัท การที่บริษัทจะก่อภาระผูกพัน รวมถึงการควบรวมบริษัท เพื่อป้องกันมิให้บริษัทที่มีลักษณะดังกล่าวขยายการทำธุรกิจที่อาจทำให้ประชาชนเดือดร้อนเพิ่มขึ้น
อย่างไรก็ตาม ลักษณะที่อาจถือว่าบริษัทมีฐานะหรือการดำเนินการที่อาจทำให้ประชาชนหรือผู้เอาประกันภัยได้รับความเสียหาย คือ 1.กรณีที่บริษัทประกันวินาศภัยมีอัตราส่วนสภาพคล่องน้อยกว่า 50% เป็นเวลา 2 เดือน ติดต่อกัน 2.บริษัทไม่ยื่นรายงานเกี่ยวกับฐานะการเงินและกิจการของบริษัทที่เป็นรายงานประจำเดือนเป็นระยะเวลา 2 เดือนติดต่อกัน 3.บริษัทลงทุนประกอบธุรกิจอื่น ไม่เป็นไปตามประกาศว่าด้วยการลงทุนประกอบธุรกิจอื่น จนเป็นเหตุให้บริษัทได้รับความเสียหายหรือประเมินราคาไม่ได้ 
4.บริษัทฝ่าฝืนหรือไม่ปฏิบัติตามคำสั่งของนายทะเบียน หรือพนักงานเจ้าหน้าที่ ที่สั่งให้ส่งเอกสารหลักฐานเพื่อประโยชน์ในการตรวจสอบฐานะการเงินของบริษัท หรือส่งเอกสารหลักฐานอันเป็นเท็จ และ 5.การกระทำอื่น ๆ ที่อาจเป็นเหตุทำให้ประชาชน หรือผู้เอาประกันภัยได้รับความเสียหาย